Source: http://www.bihon.ro/echipele-csm-vizeaza-surpriza/bihon-news-editor3-20070112-075758
Timestamp: 2017-08-21 10:16:11+00:00

Document:
Echipele CSM vizează surpriza - BIHON
Echipele CSM vizează surpriza
12. ianuarie 2007 19:00
ORADEA – Startul returului din sezonul intern de baschet programează primul cuplaj din acest an la Oradea. Cuplajul va fi deschis de partida dintre CSM Universitatea şi Sportul Studenţesc, contând pentru etapa a XII-a a Diviziei A de baschet feminin.
Meciul se anunţă a fi de mare dificultate pentru echipa orădeană, Sportul fiind una din formaţiile redutabile ale campionatului.
Petrec Revelionul
Orădencele ar putea profita însă de o problemă survenită în rândurile echipei bucureştene: antrenorul Pedrag Vasic şi două jucătoare sârbe, Markovic şi Zelenovic, sunt învoiţi, deoarece sărbătoresc Revelionul la data de 14 ianuarie. „Clubul Sportul Studenţesc ne-a solicitat amânarea partidei. Noi nu am fost de acord, absenţa antrenorului şi a celor două jucătoare nefiind un caz de forţă majoră. Este problema lor, care pe noi nu ne interesează”, a afirmat directorul CS Municipal, Petruţ Drăgan. Partida CSM U Oradea – Sportul Studenţesc are loc cu începere de la ora 16 şi va fi condusă de arbitrii Ciprian Stoica (Sibiu) şi Bogdan Podar (Cluj-Napoca), comisar FRB fiind Marius Hurgoi (Cluj-Napoca).
A revenit Evans
În meciul vedetă al cuplajului se vor întâlni echipele masculine CSM Leonardo şi CSU Atlassib Sibiu, cu începere de la ora 18. Baschetbaliştii orădeni au o „misiune imposibilă” în faţa unei forţe a baschetului românesc din ultimii ani. Aflată pe locul IV la finele turului, echipa sibiană are în lot nu mai puţin de şase jucători de culoare, formula de start fiind Blackshear, Clavon, Little, Kabengele şi Evans. Brian Evans, care a jucat pentru CSU Atlassib în campionatul trecut, a revenit la Sibiu pentru returul actualei ediţii. El va juca, aproape sigur, în meciul de la Oradea. „Sibiul porneşte cu prima şansă, dar eu prefer să abordez meciul cu ideea de a câştiga. Sigur, s-ar putea să pierdem la o diferenţă mare, dar şi să furnizăm o supriză, să câştigăm”, afirmă antrenorul principal al CSM Leonardo, Kósa Zoltán.
Partida CSM Leonardo – CSU Atlassib va fi condusă de brigada de arbitri Doru Vinaşi (Cluj-Napoca) – Gabriel Dima (Bucureşti), Alin Faur (Timişoara), comisar FRB fiind Florin Baloşescu (Braşov).

References: CSM 
 CSM 
 CSM 
 CSM 
 CSM 
 CSM 
 CSM